Die lekkerste, geurigste boerewors met 'n uitstekende speserymengsel en verder net vleis. In ons bykans 34 jaar van getroude lewe het ek en my Meesgeliefde nog nie beter wors teengekom nie.
Lees wat skryf Renate van Wildflower Products, haarself Malmesbury se voorslagvrou met Roosterkoek en diesulke dinge: Hendrik Kotze verkoop DIE lekkerste tuisgemaakte boerewors en patties. Sy varkprodukte is ook net die beste kwaliteit; die kerrietjops en kerrie sosaties is my gunstelinge. Ek kan dit met 'n oop gemoed aanbeveel!
- Tuisgemaakte patties
- Varksnitte bv nek, ribbetjies, tjops, ens.
- Braaisout en -souse
Kry jou braaibenodigdhede by Langsdiebos elke Saterdag halfnege tot eenuur maar daagliks van 8vm tot laat op telefoon +27 81 581 8435 of hendrikkotze5 at gmail dot com.
Beter sal jy nie kry die. Dis nou maar wors!
Labels: Boerewors, Braai, braai n all, braaisous, braaisout, deli, langsdiebos, malmesbury, pork belly, ribbetjie, sosatiewors, tjops, varknek, varkpens, varkwors
Vars Weskussout is beter as enige ander sout - en dis hoekom.
Seesout het iets soos veertig persent minder natrium per volume as gemynde tafelsout en behoort dus die gesonder opsie te wees. Daar is mense wat natuurlik glo in die bygeloof dat peperduur pienk sout gesonder is, want dit bevat glo meer minerale.
Die probleem is dat die pienk skynsel deur roes veroorsaak word, dus ysteroksied. En daar is so min daarvan in die pienk sout dat jy berge daarvan moet eet om enige noemenswaardige hoeveelhede in te neem. Dus, die verhewe waarde van pienk sout is niks anders as 'n bykans Middeleeuse bygeloof nie. O, en dit bevat kalium wat jou hartritme kan versteur as jy te veel daarvan sou inneem, net soos wat die eet van te veel piesangs jou hart kan benadeel.
Suiwer seesout kom op jou tafel, vars van die rotse af. Dit smaak beter as ander sout en is nie meer nadelig as enige ander sout nie, Die goeie ding van Weskussout, natuurlik, is dat dit niemand befonds wat ere-moorde of geloofsmoorde pleeg nie en ook nie terroriste befonds wat gelowiges onthoof en martel of selfmoordbomplanters om die aarde stuur nie.
Weskussout is die sout van die aarde, glo my. Kom kry by Langsdiebos elke Saterdag halfnege tot eenuur. Kliek hier vir aanwysings.
Langsdiebos Mark Heropen 16 Jan 2021!
Off Barocca St, Malmesbury, 7300
083 761 0422
Ons mark heropen Saterdag 16 Januarie 2021. Kom kry gerus lekker aansit-ontbyt a la carte van Bully & Koos Restaurant, of vars Boepensies (lipleklekker jaffels), 'n lekker tuisgebakte pastei of 'n Roosterkoek Boerie.
En dan is daar Rick's Coffee met geurige Arabica-koffie en vir die soettand is daar tuisgemaakte lekkers. Al is dit plantaardig, is daar meerkatlewertjies ook, net 'n oulike naampie vir iets baie lekkers. Geen meerkaaie is beseer nie.
Handgemaakte hekel- en breiwerk, verskeidenheid mooigoed en juwelierswerk vir dogtertjies van 8 tot aggentaggentag, babakleertjies, plantjies vir die tuin, handsakke, die pragtigste flesse ingelegde bederfies soos vrugte, slaaie, kerrieboontjies, beet, ens.
Bio-afbreekbare skoonmaakmiddels, tweedehandse boeke, somtyds is Fransie daar met sy goue kitaar en wat nog alles.
Mense kom van ver: Beaufort-Wes, Nelspruit, Lambertsbaai, Kleinbaai, Vredendal, groter Kaapstad en ook mense uit die distrik. En dit eet, drink en gesels tot die spreekwoordelike koeie huistoe kom en die hoenders agteruit vlieg. Hulle koop die mooiste vars groente, vleis en kaas uit die omgewing.
Nou toe, sien jou Saterdag 8:30 tot eenuur. Langsdiebos is op GoogleMaps. Daar is 'n menigte foto's .......
'n Ongewone Oggend
Die son het oudergewoonte opgekom oor die Slanghoekberge, soos dit maar gebeur. Wintertye is dit die Saronsberg wat sy nek intrek dat die son kan bo-oor klouter om 'n nuwe dag te bring.
Ons het ons sakke en pakke geneem en begin aanstap; dis nog nie eens 'n myl ver nie toe ons by die Voortrekkersaal aankom. langsdiebos en die laaste markdag vir 2020. Aldaar, vinnig 'n pasteitjie van Esma se stalletjie af laat aantree vir ontbytparade en baie lekker, geurige kofiki van Rick's Coffee. Hy bedien keurgraad arabica van Peacock's.
Renate se dooievuur was dadelik opmerklik in die afwesigheid van vlamme wat dans, knetter en klap en waar mens so lekker na stroois kan ruik as jy 'n wyle vertoef het waar roosterkoek en boeries gebeur. Daar was nuwe oftewel ander gesigte met goed soos gemmerbroodhuisies en sulke boksies vol Kersfeeslekkerte vir die soettand. En die dag het sy lui lyf uitgerek, diep gegaap en toe skielik besig geraak. Vra een my mos "hoe is langsdiebos dan?" en ek laat weet dis soos kerkbasaar sonder die kerk.
Want dis koeke en poedings en terte en beskuide en heuning en koekies en en en en en. Hendrik se vleismuseum en Esther se pannekoek ding mee vir aandag aan die vuurkant van die saak en Esma se tafel kreun onder die skoonheid van prenkimooi groentes wat vanoggend nog dou gevang het in tuinery neffens Malmesbury; ons voer nie vars goed in van veraf markte nie maar verkoop hoofsaaklik plaaslike produkte hier by langsdiebos. Maasbirrie se boeghe wat bghy brand nie gate in die osoonlaag nie maar hou die koolstofvoetspoor klein.
En sal ek weer seg, ons ondersteun plaaslik.
Want markies soos hierdie is veelsydig. Kom ek lig net 'n paar aspekte uit:
Plaaslike talent word aangewakker en ten toon gestel. Vat nou maar 'n flessie daar by Bessie en sien die pragtige ingelegde lekkertes uit die vrugteboord, of kunstig gebreide of gehekelde babakleertjies, lappoppe, halssnoere, oorkrabbetjies, armbande, wildspasteie, plaaskaas en -botter, flessies met olywe en knoffel en watnogals. Die kunssin wat mens hier sien, laat staan mens verstom vir die talent wat kom uit een distrik met minder as veertigduisend siele. Die gawes waaroor hierdie liewe mense beskik is gewoon verbysterend.
Entrepreneurskap is nog 'n ding, want mense leer hoe om te vervaardig, die produk te prys en te bemark. Dis goed en wel dat die uwe prentjies plak op Twitter en sowat 'n kwartmiljoen mense elke maand dit "like" maar dit sou beter wees as voete liewer sou opdaag om te kom koop. En dis wat jy daarvan maak as die voete wel instap, wat saak maak. Want as hulle "like" wat ons uitstal, sal hulle koop.
Werkskepping in 'n milieu waar die gebrek aan melanien, byvoorbeeld, werkloosheid min of meer waarborg, is baie belangrik. Want daar is mense wat huur betaal, kos en klere koop en veral kinders skool toe stuur met langsdiebos markverdienste. Dis nie 'n gemeenskap wat wag op aalmoese nie maar weet hoe om hulleself uit 'n diep inperkingsgat uit te grawe. Voorwaar 'n span begeesterde raakvatters, mense met integriteit wat ons enige tyd kan salueer.
Toe doen my foon 'n vreemde ding, so 'n ent in die oggend in - die ding begin lui. Aan die ander kant is daar 'n ver verlangseun wat twee ure met sy pa praat en toe die langasems klaarkry met hulle jaarlikse oproep, toe slaan Fransie die kitaar en die mense sing Happy Birthday. Ek skrik my uit my geloof uit in 'n ander DNA in en is oorstelp met waardering vir die koor wat vir my sing op 'n Saterdag langsdiebos en ek seg net weer baie dankie.
Die uwe is mos 'n Blootvoet en afstammeling van Jan Pieterszoon Louw, wat in 1658 aangekom het uit Caspel ter Mare en uiteindelik van die eerste boere was wat aan die Paardeberg kom vestig het. Dit was nog in die dae van ou Jan en Meraai en Autshomao en Krotoa. En dit maak steeds van my 'n inkommer.
So bou ons gemeenskap, een flessie koejawels op 'n keer. So bou ons 'n toekoms as ons Daai Sous oor ons Boerie gooi. Elke vars beet, geeloranje wortel of 'n boepensie kap nog 'n spyker in die doodskis van die resessie. Want ons as gemeenskap het besluit om nie aan resessies deel te neem nie.
Wat anders verwag jy dan van mense wat meerkatlewertjies opeet vir soetkoek?
We deliver - ons lewer af!
Readers often tell me that our market is too far away. Well, through the Pep Stores courier service, we can deliver right to you at very little extra cost, usually well below R100.
Ons kan dit vir jou stuur en sommige pakkies kos sowat R66 om te vervoer en ons het nog nooit eens soveel as R100 betaal nie.
Delivery usually takes up to a week. Alewering neem ongeveer een week.
Tuis Bes is vir Skoonheid en Sjiek Wees
Ons het al baie vertel van al die eetgoed, groente, juweliersware ensomeer, maar daar is pragtige leerhandsakke by TuisBes. En dis waar jy uitsekende velsorg- en skoonheidsprodukte ook gaan kry. Volg hierdie skakels en sien wat beskikbaar is – my vrou is verlief op die seep wat bv byewas bevat. Vir enigeen wat iets iewers wil afskeer, kan ek dit aanbeveel want ek het een maal my baard daarmee afgeskeer en dit was my gladste skeer ooit.
Kyk gerus hier vir meer info:
Natuurlik sal #langsdiebos mark nie teleurstel nie – kry ons net by https://g.page/langsdiebos?share
Saterdag is Gesinsdag
Ons stap in, skuins na sewe die oggend. Regoor die deur is Esma se plaastafel reeds belaai met spinasie en eiervrug, grenadellas, eiers, groenboontjies, uie, kool en allerhande plaasgroente. Daar is rou heuning, allerhande soorte beskuite: semel, karringmelk, growwe beskuit, pasteie. Nog voordat ek by die gesellige vuurtjie in die oop herd kom, het ek reeds 'n lekker hoenderpastei gekoop vir ontbyt. Erica was daar om te help.
Oppad vuur toe, bestel ek lekker vars Toskaanse koffie by Rick, in wese 'n ware Devonshireman wat hier in die Swartland kom vestig en in die week 'n computer geek is - maar Saterdae staan hy en Carlamello bont om geurige koffie aan te dra regoor die markie, ook daar waar mense sommer netnou gaan aansit vir prentjiemooi lipleklekker Bully & Koos ontbyt van Sjef Francois.
Renate se geel vuurvlammetjies roep die pionier in my en ek gaan maak hande warm al is die oggend allesbehalwe koud. Daardie vlammetjies gaan netnou rooi kole word en dan roosterkoek en platbrood gaar rooster. Behendig weeg sy die deeg af, dat almal ewe veel kry en niemand tekort skiet nie. Plus minus twee gram, sê Renate en pak nog ses ronde degies op die rooster. Netnou sal iemand 'n Boerie kom bestel; dis ook roosterkoek met Hendrik se lekker geurige wors daarin. Jy kan kies tussen 'n smoor of Daai Sous. Dis ook waar moerbeitert regstaan, pragtig tuisgebak met die hulp van Hanlie wat Saterdae by die mark kom help.
Marina (sy is Rick se Tweede Opinie) het sulke kabouter-oulike sjokoladeverleidings wat saam met koffie gaan, met tuisgemaakte malvalekkers daarin. Sy maak die verruklikste lekkers met die hand en haar spesialiteit is mos meerkatlewertjies. Dis hulle familienaam vir 'n gesogte soetdingetjie genaamd Turkish Delight. En sy wéét hoe!
Kry sommer lekker pizza-basis met regte Itialiaanse tamatiepasta, hou gevries en maak jou eie smaaklike ete soos nodig. Ons het dit tuis probeer en dit was heerlik, soos pizza moet, met "crispiness.
Sommer by die deur links is Karen se handgemaakte juwele, iets wat sy al van 2006 af doen en haar produkte leef al voort on London, Melbourne, Atlanta, Jacksonville, Parys Fr, Kanada.....maar jy kan joue kry teen groothandelpryse hier by langsdiebos. Sy gebruik graag halfedelstene, egte pêrels, varswaterpêrels, vulkaniese rotssteentjies, koraal, ens. Halssnoere, armbande, oorkrabbetjies en dies meer. Dis ook waar jy vars kruie en speserye gaan kry, direk van die invoerders af. Gerookte paprika, masala, kerries, gemmer, goudgeel borrie, kaneelstokkies, ens.
Sonja en haar dogter verskaf Boepensies en dis baie lekker. As mens nou nie 'n fris hoenderpastei agter die blad het nie, is daar dalk plek vir 'n Brekfis Boepensie met kaas, gebakte eier en bykin daarin. Dis nou egte jaffels in daai outydse pannetjies gebak. Mensig, maar die markgangers boer daar en bestel sommer genoeg vir die naweek, bestel vooruit vir die week wat kom. Dit maak etes vir werkende mammas, slim huisvroue, alleenvroue en altydhonger mans mos baie maklik.
Langsdiebos is oop Saterdae vanaf 8:30 - 1, ons laaste markdag vir 2020 is Saterdag, 19 Desember. Kry ons hier of soek op GoogleMaps na #langsdiebos https://g.page/langsdiebos?share Ons is minder as 'n uur met die nuwe breë N7-dubbelweg vanaf Kaapstad, daar is genoeg parkering, te eet en te drink, pragtige brei- en hekelwerk, leerhandsakke, Salomé se tuisgemaakte skoonheidsmiddels, Bessie se ingelegde vrugte, bone en slaaie..............
Kom maak 'n draai! Bring die gesin en gaan stap agterna op die immer gewilde Driehoekpad of bring die bergfietse saam
Labels: Afrikaans, boeremark, buylocal, farmersmarket, handgemaak, langsdiebos, malmesbury, moerbei, pizza, roosterkoek, supportsmallbusiness, swartland, tuisgebak, varsprodukte
Saterdag, die sewende dag van die week, is die hoogtepunt. Vroegoggend kom mens daar aan en bespied die omgewing vir vriendelike magte. As daar vlammetjies dans en 'n houtvuurtjie soos boksbrekfis klap, knetter en kraak, is dit 'n stewige begin. Want Renate se glimlag en vars roosterkoek is oppad.
En naasaan sit Hendrik reg met sy braaigoed en vleisgoed, vanaf die Kalahari tot die Swartland se proesels is daar. Soute sonder foute, sommer net reg vir braai. Daar is legendariese Boerewors, 'n smaaklike sosatiewors en ander worsighede sonder branding van die groot ouens. Hendrik se wors is nou maar wors!
Daar by Renate se Roosterkoekvuurtjie is daar ook Boeries wat sy maak met voormelde wors en kry jy dan nou vir jou Daai Sous. 'n Geurige, pikante sous wat iewers in die agterkop bekenderig proe maar jy sal haar voetsole met 'n warm kool moet brand vir die resep. En omdat sy vriendelik glimlag, sal jy haar nie gaan martel nie maar eerder haar olywe en moerbeigoete probeer.
Wanneer laas het jy regte moerbeistroop geproe?
Langsdiebos Mark gebeur Saterdag 8:30 - 1 en jy kry ons via GoogleMaps.
Labels: Afrikaans, boeremark, buylocal, farmersmarket, handgemaak, langsdiebos, supportsmallbusiness, tuisgebak, varsprodukte
Lees oor die gewilde Langsdiebos Mark van Malmesbury
Soos die naam tereg sê, is Langsdiebos geleë langs die woud van toringhoë bloekoms, meesal die saligna-soort, wat in 1845 aangeplant is deur Lord Montague vir die mynbou-industrie elders om as stutpale gebruik te word. Saligna is maar een van sowat 700+ soorte bloekoms, endemies tot Australië.
Langsdiebos is in Malmesbury, hoofstad van die Swartland.
Die Swartland het sy naam ontleen aan die voorkoms van die renosterveld, omdat renosterbos op 'n afstand swart vertoon, veral gedurende hoogsomer wanneer die kwik gereeld om en by veertig grade Celcius boer.
Die alombekende Swartland Wynkelder begrens die dorp aan die oostekant, as jy met die R45 vanaf Wellington of Hermon sou inkom. Draai sommer regs by die heel eerste straatjie, Barlinkastraat - oppas, die afdraai is nogal skielik! Volg die pad, dit loop dood in Baroccastraat waar jy links swenk en hou net aan, regoor Loedolf en verder, totdat jy die markie se rooi-en-wit borde by die Voortrekkersaal sien.
Dan parkeer jy, en kom kry jou koffie by Rick's Coffee. Rick is van Devon maar maak geurige Boeretroos van uitgesoekte arabica-bone. Anderdag het sy Toskaanse vermenging die monde laat water. Sy assistent Carlamello sal jou bedien met die grasie en styl - en glimlaggie - wat die geleentheid vereis. En dan is daar die vreemdsoortige sjokoladelepels, fudge, shortbread sticks en ander soete goete wat Marina tuis maak, saans terwyl ander Binnelanders kyk. Dan werk sy en jy moet net kom proe aan wat sy meerkatlewertjies 😋 noem! Nee, geen vrese, dis nie soos die naam sê nie maar iets heel anders en selfs Vegan vriendelik. (Waarborg: Geen meerkaaie is beseer tydens die skryf van hierdie artikel nie.)
Naasaan is Esma se Boeremark van haar eie. Groente mooi genoeg om op die kaggelrak uit te stal tussen Mof en Sy Mense en Herrie Op Die Ou Tremspoor. Mens soek net na daai DSLR en die nifty fifty om daardie veelkleurige bossies beet, wortels, uie, preie, uie, suurlemoene en dies meer, digitaal te fossileer vir die nageslagte wat nie gaan weet hoe groente lyk nie.
Daar is natuurlik ook Daai Sous van Renate. Ek kan jou die resep gee, maar dan moet ek jou dadelik in die bloekombos moet gaan begrawe! Want dis so geheim dat nie eens die een wat dit maak, dit mag onthou nie maar elke week se nuwe voorraad word gemaak tydens 'n laatnag-kombuisritueel waar mans en kinders buite moet bly. Jy sal weet hoekom dit so is as jy dit eers proe; as dit in die Middeleeue was...... En dan Daai Sous se Daai Roosterkoek en Daai Roosterboeries. Jy kry dit waar die vuurtjie kwistig klap, knetter en klap in die vuurherd.
En so kan ons op die lys aangaan, vanaf moerbeistroop tot by lyfbederfsepies en -roompies, pragtige potplante, leerhandsakke, plaaskaas en plaasbotter, droëvrugte, neute en natuurlik die kleurvolste flesse met ingelegde pere, perskes, sousbone, atjar, blatjang, konfyte en dies meer.
Erica en ander bied pragtige hekelwerk en breiwerk aan; dis babakleertjies en -skoentjies, fyn handkuns vir fyn mensies en iets wat elke jong mamma en verwagtende moedertjie moet sien, maar ek dink stellig elke ouma en tante ook. Want dis hier waar groot bederf blywende waarde het.
Tussendeur is daar heerlike aansit-ontbyt by Bully & Koos, waar die "inwonende sjef" en sy span heerlike geregte optower. En nasaan vars vis, samoosas, Boepensies (jaffels) en vars kruie (baie goedkoop) en dan die allermooiste handgemaakte armbande, halssnoere en oorkrabbetjies.
Daar is regtig te veel om op te noem - grootkoeke, tuisbrood, beskuit, koekies en Esma se lekkerbek pasteie - anderdag sulke lekker wildspastei geproe, nes my oorle' Ma dit gemaak het.
Elke Saterdag 8:30 - 1
Labels: boeremark, buylocal, farmersmarket, handgemaak, langsdiebos, supportsmallbusiness, tuisgebak, varsprodukte